গাড়ির মধ্যেই গুলিবিদ্ধ পুলিশ অফিসার

হাওড়া: হাওড়ায় গুলিবিদ্ধ এক পুলিশ অফিসার! তাও আবার গাড়ির মধ্যেই। ঘটনাটি ঘটেছে হাওড়ার ঘোষ পাড়ায়। একটি পেট্রোল পাম্পের সামনে ওই পুলিশ অফিসারকে গুলি করা হয় বলে জানা যাচ্ছে। গুলি এসে লাগে তাঁর হাতে।

ঘটনাটি ঘটেছে গতকাল অর্থাৎ বুধবার রাত ১১ টা নাগাদ। তবে কী কারণে গুলি চালানো হয়েছে, এবং কী উদ্দেশ্যেই বা এমন ঘটনা ঘটানো হল তা এখনও জানা যায়নি। ইতিমধ্যেই গোটা ঘটনার তদন্তে নেমেছে তদন্তকারী দল।

আরও পড়ুন: রিজেন্ট পার্কের ডাকাতির ঘটনায় গ্রেফতার গৃহকর্ত্রী

গতকাল মধ্যরাতে হাওড়ায় এমন ঘটনার জেরে এলাকা জুড়ে ছড়ায় চাঞ্চল্য। খবর পেয়ে এলাকায় পৌঁছয় বাত্রা এবং শিবপুর থানার পুলিশ।

তদন্তে নেমে ঘটনাস্থল থেকে পুলিশ একটি বুলেট শেল উদ্ধার করে। গুলিবিদ্ধ ওই পুলিশ অফিসারের নাম জয়ন্ত পাল। তিনি হুগলি জেলায় কর্মরত ছিলেন। গুলিবিদ্ধ হওয়ার পর তাঁকে তড়িঘড়ি ঘটনাস্থল থেকে উদ্ধার করে ভর্তি করা হয় হাওড়ার একটি বেসরকারি হাসপাতালে।

যদিও ঘটনার সময়ে ওই অফিসারের সঙ্গে একজন মহিলা ছিলেন। ওই মহিলা সম্পর্কে কে হন ওই পুলিশ অফিসারের তা এখনও জানা যায়নি। মহিলাকে জিজ্ঞাসাবাদ করা হচ্ছে বলে জানা যাচ্ছে। পাশাপাশি ঘটনাস্থল থেকে একটি গাড়ি পাওয়া গিয়েছে, যা ইতিমধ্যেই বাজেয়াপ্ত করা হয়েছে।

আহত পুলিশ অফিসারকেও জিজ্ঞাসাবাদ করা হচ্ছে। হাসপাতালেই তাঁর জিজ্ঞাসাবাদ চলছে বলে জানা যাচ্ছে। মহিলার সাথে বিবাদের জেরেই কি এই ঘটনা।তদন্তে পুলিশ।

দেখুন অন্য খবর